তিরিশ কেজি আটা চুরির অভিযোগ। যার জেরে ১১ বছরের এক বলাককে নগ্ন করে প্রথমে বেধড়ক মারধর করে প্রস্রাব খাওয়ানো হল।
অমানবিক এই ঘটনাটি ঘটেছে উত্তর প্রদেশের সিরাওলি গ্রামে। নিগৃহীত ওই বালকটির পরিবার এই কাণ্ডের জন্য তাঁদের প্রতিবেশীর দিকেই অভিযোগের আঙুল তুলেছে। অভিযোগ, বিষয়টি নিয়ে পুলিশের দ্বারস্থ হলেও প্রথমে পুলিশ নিগৃহীত বালকের পরিবারের অভিযোগ নিতে চায়নি। এরপরে ওই পরিবার মীরগঞ্জ জেলা প্রশাসনের কাছে যায়। তারপরে ঘটনাটি নিয়ে পুলিশে এফআইআর দায়ের করা হয়েছে। গত মঙ্গলবার এই ঘটনাটি ঘটেছে বলে পুলিশ সুপার যমুনা প্রসাদ জানিয়েছেন।
অভিযুক্ত দু’জনকে পুলিশ গ্রেফতার করলেও পরে তাঁরা জামিনে ছাড়া পেয়ে গিয়েছেন। তবে, এত গুরুতর অভিযোগ সত্ত্বেও অভিযোগ নিতে দেরি করল কেন, তা খতিয়ে দেখা হবে বলেও পুলিশের তরফে আশ্বস্ত করা হয়েছে। মেডিক্যাল টেস্টে নিগৃহীত ওই বালকের শরীরে বেশ কিছু আঘাতের চিহ্ন পাওয়া গিয়েছে। আপাতত স্থানীয় হাসপাতালে তার চিকিৎসা চলছে।